**REPUBLIKA SRPSKA**

**VLADA**

**NACRT**

**ZAKON**

**O IZMJENAMA I DOPUNAMA**

**KRIVIČNOG ZAKONIKA REPUBLIKE SRPSKE**

**Banja Luka, mart 2023. godine**

**Nacrt**

**ZAKON**

**O IZMJENAMA I DOPUNAMA**

**KRIVIČNOG ZAKONIKA REPUBLIKE SRPSKE**

Član 1.

U Krivičnom zakoniku Republike Srpske („Službeni glasnik Republike Srpske“, br. 64/17, 104/18 – Odluka Ustavnog suda Republike Srpske, 15/21 i 89/21), u članu 46a. u stavu 3. riječi: „može se“ brišu se, a poslije riječi: „osuđenog“ dodaju se riječi: „će se“.

Član 2.

U članu 50. u stavu 2. broj: „50“ zamjenjuje se brojem: „100“.

Član 3.

Poslije člana 156. dodaju se naziv člana i novi član 156a. koji glase:

„Neovlašteno objavljivanje i prikazivanje tuđeg spisa, portreta i snimka

Član 156a.

(1) Ko objavi ili prikaže spis, portret, fotografiju, video-zapis, film ili fonogram ličnog karaktera, bez pristanka lica koje je spis sastavilo ili na koga se spis odnosi, odnosno bez pristanka lica koje je prikazano na portretu, fotografiji, video-zapisu ili filmu ili čiji je glas snimljen na fonogramu ili bez pristanka drugog lica čiji se pristanak po zakonu traži, a takvo objavljivanje ili prikazivanje je imalo ili moglo da ima štetne posljedice po lični život tog lica, kazniće se novčanom kaznom ili kaznom zatvora do dvije godine.

(2) Ako je djelo iz stava 1. ovog člana učinjeno prema članu porodice ili porodične zajednice ili prema nekom drugom licu u namjeri nanošenja štete ugledu tog lica, učinilac će se kazniti kaznom zatvora od šest mjeseci do tri godine.

(3) Ako je usljed djela iz st. 1. ili 2. ovog člana teže narušeno zdravlje lica čiji je spis, portret ili snimak objavljen, učinilac će se kazniti kaznom zatvora od jedne do pet godina, a ako je to dovelo do smrtne posljedice, učinilac će se kazniti zatvorom od dvije do deset godina.“

Član 4.

Član 170. mijenja se i glasi:

„(1) Ko polno uznemirava drugo lice, kazniće se novčanom kaznom ili kaznom zatvora do jedne godine.

(2) Ako je djelo iz stava 1. ovog člana učinjeno prema licu koje je u odnosu podređenosti ili zavisnosti prema učiniocu ili koje je posebno ranjivo zbog uzrasta, bolesti, invaliditeta, zavisnosti, trudnoće, teške tjelesne ili duševne smetnje, učinilac će se kazniti kaznom zatvora do dvije godine.

(3) Ako je polno uznemiravanje učinjeno korištenjem kompjuterske mreže ili nekog drugog vida komunikacije, učinilac će se kazniti kaznom zatvora od šest mjeseci do tri godine.

(4) Polno uznemiravanje je svako verbalno, neverbalno ili fizičko neželjeno ponašanje polne prirode koje je usmjereno na povredu dostojanstva nekog lica u sferi polnog života, a koje izaziva strah ili stvara neprijateljsko, ponižavajuće ili uvredljivo okruženje.“

Član 5.

Poslije člana 170. dodaju se naziv člana i novi član 170a. koji glase:

„Zloupotreba fotografije i video-zapisa polno eksplicitnog sadržaja

Član 170a.

(1) Ko zloupotrijebi odnos povjerenja i bez pristanka drugog lica učini dostupnim trećem licu fotografiju ili snimak polno eksplicitnog sadržaja koja je sačinjena uz pristanak tog lica za ličnu upotrebu i time povrijedi privatnost tog lica, kazniće se kaznom zatvora do dvije godine.

(2) Kaznom iz stava 1. ovog člana kazniće se i ko izradi novu ili preinači postojeću fotografiju ili snimak polno eksplicitnog sadržaja drugog lica i taj snimak upotrijebi kao pravi i time povrijedi privatnost drugog lica.

(3) Ako je krivično djelo iz st. 1. i 2. ovog člana učinjeno putem kompjuterskog sistema ili mreže ili na drugi način kojim je omogućeno da fotografija ili snimak postanu dostupni većem broju lica, učinilac će se kazniti kaznom zatvora od jedne do tri godine.

(4) Fotografije i snimci ili sredstva kojima je izvršeno krivično djelo iz ovog člana, oduzeće se.“

Član 6.

U članu 186. u stavu 1. riječi: „kazniće se novčanom kaznom ili kaznom zatvora do dvije godine“ zamjenjuju se riječima: „kazniće se kaznom zatvora od jedne do pet godina“.

U stavu 2. riječi: „od jedne do osam godina“ zamjenjuju se riječima: „od dvije do deset godina“.

U stavu 3. riječi: „novčanom kaznom ili“ brišu se.

Stav 4. briše se.

Član 7.

Poslije člana 208. dodaje se nova Glava XVIIa Krivična djela protiv časti i ugleda, nazivi članova i novi čl. 208a, 208b, 208v, 208g, 208d, 208đ. i 208e. koji glase:

„GLAVA XVIIa

KRIVIČNA DJELA PROTIV ČASTI I UGLEDA

Uvreda

Član 208a.

(1) Ko uvrijedi drugoga, kazniće se novčanom kaznom od 5.000 KM do 20.000 KM.

(2) Ako je djelo iz stava 1. ovog člana učinjeno putem štampe, radija, televizije ili drugih sredstava javnog informisanja ili na javnom skupu ili na drugi način, zbog čega je uvreda postala pristupačna većem broju lica, kazniće se novčanom kaznom od 10.000 KM do 50.000 KM.

 (3) Ako je učinilac bio izazvan nedostojnim ponašanjem uvrijeđenog ili je oštećeni pred sudom prihvatio njegovo izvinjenje zbog učinjenog djela, sud ga može osloboditi kazne.

(4) Ako je uvrijeđeni uvredu uzvratio, sud može oba ili samo jednog učinioca osloboditi od kazne.

Kleveta

Član 208b.

(1) Ko o drugom iznosi ili pronosi nešto neistinito što može škoditi njegovoj časti ili ugledu, znajući da je to što iznosi ili pronosi neistina, kazniće se novčanom kaznom od 8.000 KM do 30.000 KM.

(2) Ako je djelo iz stava 1. ovoga člana učinjeno putem štampe, radija, televizije ili putem društvenih mreža, na javnom skupu ili na drugi način, zbog čega je ono postalo dostupno većem broju lica, kazniće se novčanom kaznom od 15.000 KM do 80.000 KM.

(3) Ako je ono što se iznosi ili pronosi dovelo ili moglo dovesti do teških posljedica za oštećenog, učinilac će se kazniti novčanom kaznom od 20.000 KM do 100.000 KM.

Iznošenje ličnih i porodičnih prilika

Član 208v.

(1) Ko iznosi ili pronosi štogod iz ličnog ili porodičnog života nekog lica što može škoditi njegovoj časti ili ugledu, kazniće se novčanom kaznom od 10.000 KM do 40.000 KM.

(2) Ako je djelo iz stava 1. ovog člana učinjeno putem štampe, radija, televizije ili putem društvenih mreža ili na javnom skupu ili na drugi način, zbog čega je ono postalo dostupno većem broju lica, učinilac će se kazniti novčanom kaznom od 20.000 KM do 100.000 KM.

 (3) Ako je ono što se iznosi ili pronosi dovelo ili moglo dovesti do teških posljedica za oštećenog, učinilac će se kazniti novčanom kaznom od 25.000 KM do 120.000 KM.

(4) Istinitost ili neistinitost onog što se iznosi ili pronosi iz ličnog ili porodičnog života nekog lica ne može se dokazivati, osim u slučajevima iz člana 208d. ovog zakonika.

Javno izlaganje poruzi zbog pripadnosti određenoj rasi, vjeri ili nacionalnosti

Član 208g.

Ko javno izloži poruzi ili preziru lice ili grupu zbog pripadnosti određenoj rasi, boji kože, vjeri, nacionalnosti ili zbog etničkog porijekla, seksualnog opredjeljenja ili rodnog identiteta, kazniće se novčanom kaznom od 20.000 KM do 100.000 KM.

Isključenje protivpravnosti kod krivičnih djela protiv časti i ugleda

Član 208d.

Nema krivičnog djela iz čl. 208a. do 208v. ovog zakonika ako se radi o uvredljivom izražavanju ili iznošenju nečeg neistinitog u naučnom, stručnom, književnom ili umjetničkom djelu, u vršenju dužnosti propisane zakonom, novinarskog poziva, političke ili druge javne ili društvene djelatnosti ili odbrani nekog prava, ako iz načina izražavanja ili iz drugih okolnosti proizlazi da to nije učinjeno u namjeri omalovažavanja, ili ako lice dokaže istinitost svog tvrđenja, ili da je imalo osnovanog razloga da povjeruje u istinitost onoga što je iznosilo ili pronosilo.

Gonjenje za krivična djela protiv časti i ugleda

Član 208đ.

(1) Gonjenje za djela iz čl. 208a. do 208v. ovog zakonika preduzima se po prijedlogu.

 (2) Ako su djela iz čl. 208a. do 208v. ovog zakonika učinjena prema umrlom licu, gonjenje se preduzima po prijedlogu bračnog druga ili lica koje je sa umrlim živjelo u trajnoj vanbračnoj zajednici, srodnika u pravoj liniji, usvojioca, usvojenika, brata ili sestre umrlog lica.

Javno objavljivanje presude za krivična djela protiv časti i ugleda

Član 208e.

(1) Presuda kojom je oglašen krivim učinilac krivičnog djela protiv časti i ugleda izvršenog putem štampe, radija, televizije, kompjuterskog sistema ili mreže ili drugog sredstva javnog informisanja ili komunikacije objaviće se u cijelosti ili djelimično o trošku učinioca.

(2) Sud će u presudi odrediti način njenog objavljivanja, pri čemu će, uvijek kada je to moguće, odrediti da to bude u istom sredstvu javnog informisanja ili komunikacije u kojem je krivično djelo učinjeno.“

Član 8.

 Naziv člana 225. mijenja se i glasi:

„Krađa električne energije ili toplotne energije ili prirodnog gasa“

Stav 1. mijenja se i glasi:

„(1) Ko suprotno važećim propisima priključi elektroenergetske objekte, uređaje ili instalacije na energetsku mrežu, troši električnu ili toplotnu energiju ili prirodni gas bez propisanih mjernih uređaja ili mimo njih ili na neki drugi način neovlašteno koristi električnu ili toplotnu energiju ili prirodni gas, kazniće se kaznom zatvora od šest mjeseci do tri godine i novčanom kaznom.“

Član 9.

U članu 330. u stavu 1. riječi: „u namjeri da njenim prisvajanjem pribavi sebi ili drugom protivpravnu imovinsku korist“ zamjenjuju se riječima: „u namjeri da je protivpravno prisvoji“.

Član 10.

Član 340. mijenja se i glasi:

„(1) Ko u postupku pred sudom izloži poruzi sud, sudiju, javnog tužioca ili advokata ili ko djelo izvrši pismenim podneskom sudu, kazniće se novčanom kaznom ili kaznom zatvora do jedne godine.

(2) Ako je djelo iz stava 1. ovog člana učinjeno na posebno neprimjeren način ili je uvredljivo izražavanje takvog značaja da je dovelo ili je moglo dovesti do težih štetnih posljedica za oštećenog, učinilac će se kazniti novčanom kaznom ili kaznom zatvora do dvije godine.“

Član 11.

Ovaj zakon stupa na snagu osmog dana od dana objavljivanja u „Službenom glasniku Republike Srpske“.

Broj: PREDSJEDNIK

Datum: NARODNE SKUPŠTINE

 Nenad Stevandić

**OBRAZLOŽENJE**

**NACRTA ZAKONA O IZMJENAMA I DOPUNAMA**

**KRIVIČNOG ZAKONIKA REPUBLIKE SRPSKE**

**I USTAVNI OSNOV**

Ustavni osnov za donošenje ovog zakona sadržan je u članu 10. Ustava Republike Srpske, prema kojem su građani Republike Srpske, između ostalog, ravnopravni u slobodama, pravima i dužnostima, jednaki su pred zakonom i uživaju istu pravnu zaštitu ljudskih prava i sloboda, u Amandmanu XXXII t. 5) i 10) na član 68. Ustava Republike Srpske, prema kojem Republika uređuje i obezbjeđuje ostvarivanje i zaštitu ljudskih prava i sloboda i organizaciju, nadležnosti i rad državnih organa i u članu 70. stav 1. tačka 2. Ustava, prema kojem Narodna skupština donosi zakone, druge propise i opšte akte.

**II USKLAĐENOST SA USTAVOM, PRAVNIM SISTEMOM I PRAVILIMA NORMATIVNOPRAVNE TEHNIKE**

Prema Mišljenju Republičkog sekretarijata za zakonodavstvo broj 22.02-020-523/23 od 1. marta 2023. godine, ustavni osnov za donošenje ovog zakona sadržan je u članu 10. Ustava Republike Srpske, prema kojem su građani Republike Srpske, između ostalog, ravnopravni u slobodama, pravima i dužnostima, jednaki su pred zakonom i uživaju istu pravnu zaštitu ljudskih prava i sloboda, u Amandmanu XXXII t. 5) i 10) na član 68. Ustava Republike Srpske, prema kojem Republika uređuje i obezbjeđuje ostvarivanje i zaštitu ljudskih prava i sloboda i organizaciju, nadležnosti i rad državnih organa i u članu 70. stav 1. tačka 2. Ustava, prema kojem Narodna skupština donosi zakone, druge propise i opšte akte.

Izmjenama i dopunama Krivičnog zakonika Republike Srpske („Službeni glasnik Republike Srpske“, br. 64/17, 104/18 – Odluka Ustavnog suda Republike Srpske, 15/21 i 89/21) uvode se nova krivična djela neovlašteno objavljivanje i prikazivanje tuđeg spisa, portreta i snimka i zloupotreba fotografije i video-zapisa polno eksplicitnog sadržaja (čl. 156a. i 170a), vrši se izmjena krivičnih djela polno uznemiravanje i krađa električne energije ili toplotne energije ili prirodnog gasa (član 170. i član 225. stav 1), koriguju kazne kod krivičnog djela promjena porodičnog stanja (član 186), izmjena krivičnog djela povreda ugleda suda (član 340), te se vrše određene korekcije tehničke prirode. Takođe, ovim izmjenama propisuju se nova krivična djela koja se odnose na krivična djela protiv časti i ugleda (čl. 208a, 208b, 208v, 208g, 208d, 208đ. i 208e), kao i određene korekcije člana 50. u smislu propisivanja iznosa za izvršenje novčane kazne.

Obrađivač je u skladu sa članom 41. stav 1. tačka 5) Pravila za izradu zakona i drugih propisa Republike Srpske („Službeni glasnik Republike Srpske“, broj 24/14) obrazložio razloge za donošenje. S tim u vezi, kao razlog za donošenje, obrađivač navodi potrebu usklađivanja određenih krivičnih djela sa Konvencijom Savjeta Evrope o sprečavanju i borbi protiv nasilja u porodici i rodno zasnovanog nasilja (Istanbulskom konvencijom), kao i problem u tumačenju i primjeni norme jer su se za određena krivična djela pokazale određene nedorečenosti zbog čega se donose naredbe o nesprovođenju istrage ili naredbe o obustavi istrage ili sudovi donose oslobađajuće presude za ta krivična djela. Primjena odredbe člana 50. Zakonika koja se odnosi na izvršenje novčane kazne je stvorila mogućnost proizvoljne primjene ovog instituta na način da isti sud koji je izrekao krivičnu sankciju, u postupku odlučivanja o zahtjevu za zamjenu kazne zatvora novčanom kaznom, ponovno utvrđuje sve relevantne okolnosti bitne za određivanje kazne, što je u ranijem postupku već jednom utvrdio. Kako bi se zaštitilo ljudsko dostojanstvo, čast i ugled garantovani članom 10. Ustava Republike Srpske, propisuju se krivična djela protiv časti i ugleda. Kao razlog donošenja navodi se i tragičan događaj samoubistva mladića zbog objavljivanja snimka i ismijavanja na društvenim mrežama, koji se dogodio u oktobru 2022. godine, zbog čega se utvrdila potreba za propisivanjem novog krivičnog djela neovlašteno objavljivanje i prikazivanje tuđeg spisa, portreta i snimka sa kvalifikovanim oblikom ukoliko dođe do smrtne posljedice. Takođe je izmijenjeno i krivično djelo povreda ugleda suda na način da se povredom ugleda suda smatra, pored do sada, izlaganja poruzi suda i sudije, i izlaganje poruzi javnog tužioca ili advokata. U skladu sa navedenim, obrađivač je pristupio izradi izmjena i dopuna Krivičnog zakonika Republike Srpske.

U skladu sa članom 36. stav 1. tačka 9) Poslovnika o radu Vlade Republike Srpske („Službeni glasnik Republike Srpske“, broj 123/18) i Smjernicama za konsultacije u izradi propisa i drugih opštih akata („Službeni glasnik Republike Srpske“, broj 86/22) obrađivač Nacrta utvrdio je da je ovaj zakon od interesa za javnost, te je Zakon objavljen na internet stranici (www.vladars.net), sa rokom od sedam dana radi dostavljanja primjedaba i sugestija. Na predloženi tekst nije bilo primjedaba i sugestija.

Imajući u vidu da je Zakon usaglašen sa Ustavom, pravnim sistemom Republike Srpske i Pravilima za izradu zakona i drugih propisa, mišljenje Republičkog sekretarijata za zakonodavstvo je da se Nacrt zakona o izmjenama i dopunama Krivičnog zakonika Republike Srpske može uputiti dalje na razmatranje.

**III USKLAĐENOST SA PRAVNIM PORETKOM EVROPSKE UNIJE**

Prema Mišljenju Ministarstva za evropske integracije i međunarodnu saradnju broj: 17.03-020-666/23 od 1. marta 2023. godine, a nakon uvida u propise Evropske unije i analize Nacrta zakona o izmjenama i dopunama Krivičnog zakonika Republike Srpske, nisu ustanovljeni obavezujući sekundarni izvori prava relevantni za predmet uređivanja dostavljenog akta. Zbog toga u Izjavi o usklađenosti stoji ocjena „neprimjenjivo“.

Predmetnim nacrtom nastoji se pružiti veća zaštita žrtvama krivičnih djela protiv polnog integriteta i neovlaštenog fotografisanja, te se uvode nova krivična djela, i to:

* Neovlašteno objavljivanje i prikazivanje tuđeg spisa, portreta i snimka i
* Zloupotreba fotografije i video-zapisa polno eksplicitnog sadržaja.

Ako je neovlašteno objavljivanje i prikazivanje tuđeg spisa, portreta i snimka učinjeno prema članu porodice ili porodične zajednice ili prema nekom drugom licu u namjeri nanošenja štete ugledu tog lica, učinilac će se kazniti kaznom zatvora od šest mjeseci do tri godine.

Dakle, obrađivač je uzeo u obzir Povelju Evropske unije o osnovnim pravima[[1]](#footnote-1), naročito član 7. koji propisuje da svako ima pravo na poštovanje svog privatnog i porodičnog života, kao i srodnu Konvenciju Savjeta Evrope o zaštiti ljudskih prava i osnovnih sloboda[[2]](#footnote-2). Podsjećamo obrađivača da i član 12. Opšte deklaracije o ljudskim pravima[[3]](#footnote-3) takođe zabranjuje izvrgavanje samovoljnom miješanju u privatan život, porodicu, dom, kao i napade na čast i ugled lica.

Pored navedenih, značajan izvor prava predstavlja i Konvencija Savjeta Evrope o sprečavanju i borbi protiv nasilja u porodici i rodno zasnovanog nasilja[[4]](#footnote-4) (Istanbulska konvencija) čiji je cilj da se nasilje nad ženama i nasilje u porodici kriminalizuje i adekvatno kazni.

Obrađivač takođe uvodi nova krivična djela protiv časti i ugleda. Povelja Evropske unije o osnovnim pravima i Konvencija Savjeta Evrope o zaštiti ljudskih prava i osnovnih sloboda propisuju da svako ima pravo na slobodu izražavanja. Međutim, dok Evropska unija teži ka dekriminalnizaciji, Konvencija Savjeta Evrope o zaštiti ljudskih prava i osnovnih sloboda pored težnje za dekriminalizacijom, u članu 10. stav 2. dozvoljava i određena ograničenja ove slobode:

*„Pošto korištenje ovih sloboda povlači za sobom dužnosti i odgovornosti, ono se može podvrgnuti formalnostima, uslovima, ograničenjima ili kaznama propisanim zakonom i neophodnim u demokratskom društvu u interesu nacionalne bezbjednosti, teritorijalnog integriteta ili javne bezbjednosti, radi sprečavanja nereda ili kriminala, zaštite zdravlja ili morala, zaštite ugleda ili prava drugih, sprečavanja otkrivanja obavještenja dobijenih u povjerenju, ili radi očuvanja autoriteta i nepristrasnosti sudstva.“*

Ukazujemo obrađivaču da do izrade Prijedloga uzme u obzir i Međunarodni pakt o građanskim i političkim pravima[[5]](#footnote-5) koji takođe u članu 19. u stavu 3. predviđa ograničenja slobode izražavanja iz razloga poštovanja prava ili ugleda drugih lica i/ili iz razloga zaštite bezbjednosti zemlje, javnog reda, javnog zdravlja ili morala.

**IV RAZLOZI ZA DONOŠENJE ZAKONA**

Ministarstvu pravde od Fondacije Udružene žene Banja Luka upućena je inicijativa za izmjene Krivičnog zakonika Republike Srpske u vezi sa krivičnim djelom polno uznemiravanje i usklađivanje djela sa Konvencijom Savjeta Evrope o sprečavanju i borbi protiv nasilja u porodici i rodno zasnovanog nasilja (Istanbulska konvencija), a u cilju veće zaštite žrtava seksualnog nasilja i uznemiravanja, na način da im se obezbijedi bolja podrška i zaštita, kao i da se unaprijede preventivni efekti krivičnog zakonodavstva u ovoj oblasti. U tom smislu izmijenjeno je krivično djelo polno uznemiravanje (član 170) i propisano novo krivično djelo zloupotreba fotografije i video-zapisa polno eksplicitnog sadržaja (član 170a). Takođe, Ministarstvu pravde je od Republičkog javnog tužilaštva dostavljena inicijativa za izmjenu člana 225. (krađa električne energije ili prirodnog gasa), jer su se u tumačenju i primjeni ove norme pokazale određene nedorečenosti zbog čega se donose naredbe o nesprovođenju istrage ili naredbe o obustavi istrage ili sudovi donose oslobađajuće presude u vezi sa ovim krivičnim djelom.

Pored dostavljenih inicijativa, izmjenama Krivičnog zakonika se pristupilo i u sljedećim dijelovima:

Članom 46a. stav 3. Krivičnog zakonika Republike Srpske propisano je da se izrečena kazna zatvora koja ne prelazi jednu godinu dana može na zahtjev osuđenog zamijeniti novčanom kaznom, shodno odredbi člana 50. st. 2. i 3. ovog zakonika. U primjeni ove odredbe, stvorila se mogućnost proizvoljne primjene ovog instituta na način da isti sud koji je izrekao krivičnu sankciju, u postupku odlučivanja o zahtjevu za zamjenu kazne zatvora novčanom kaznom ponovo utvrđuje sve relevantne okolnosti bitne za određivanje kazne, što je u ranijem postupku već jednom utvrdio. Na ovaj način dovodi se u pitanje princip vladavine prava i pravne sigurnosti, koji zahtijeva da zakoni budu dovoljno precizni i jasni kako bi se izbjegla proizvoljnost u odlučivanju kao i različito tumačenje odredbe od strane sudova koji je primjenjuju. Ovim izmjenama mijenja se pomenuti stav na način da se izrečena kazna zatvora koja ne prelazi godinu dana na zahtjev osuđenog zamjenjuje novčanom kaznom, bez mogućnosti suda da odlučuje da li će zahtjevu osuđenog udovoljiti ili ne i o istoj pravnoj stvari odlučivati dva puta. Takođe, u članu 50, kod instituta izvršenja novčane kazne, iznos od 50 KM mijenja se iznosom od 100 KM.

Nakon tragičnog događaja samoubistva mladića zbog objavljivanja snimka i ismijavanja na društvenim mrežama, koji se dogodio u oktobru 2022. godine, utvrdila se potreba i za propisivanjem novog krivičnog djela neovlašteno objavljivanje i prikazivanje tuđeg spisa, portreta i snimka (član 156a) sa kvalifikovanim oblikom (smrtna posljedica).

Ustavom Republike Srpske, članom 13. propisano je da su ljudsko dostojanstvo, tjelesni i duhovni integritet, čovjekova privatnost, lični i porodični život nepovredivi. U tom smislu, svako lice ima pravo tražiti od drugog lica da poštuje i ne omalovažava njegovo lično dostojanstvo. Ljudsko dostojanstvo proizlazi iz jednakosti ljudi i jednako pripada svakom. Krivično zakonodavstvo zemalja u okruženju, pa čak i krivično zakonodavstvo zemalja koje su u Evropskoj uniji propisuje krivična djela protiv časti i ugleda. Ta krivična djela nalaze se u krivičnom zakonodavstvu Srbije, Hrvatske, Slovenije, Crne Gore i Makedonije. Iznošenje neistina, ličnih i porodičnih prilika, izlaganje poruzi određenih kategorija lica je prevazišlo svaku normu društveno prihvatljivog ponašanja i na svaki način obezvrijedilo ljudsko dostojanstvo, tjelesni i duhovni integritet, čovjekovu privatnost, kao i lični i porodični život. U tom smislu, ovim zakonom propisuju se krivična djela protiv časti i ugleda i to krivična djela uvreda, kleveta, iznošenje ličnih i porodičnih prilika, javno izlaganje poruzi zbog pripadnosti određenoj rasi, vjeri ili nacionalnosti, kao i isključenje protivpravnosti kod krivičnih djela protiv časti i ugleda i gonjenje za ova krivična djela.

Izmijenjeno je i krivično djelo povreda ugleda suda (član 340), na način da se povredom ugleda suda smatra, pored do sada, izlaganja poruzi suda i sudije i izlaganje poruzi javnog tužioca ili advokata. Takođe, korigovane su odredbe člana 186. u smislu pooštravanja kazni kod krivičnog djela promjena porodičnog stanja, a u članu 330. izvršena je tehnička korekcija.

**V OBRAZLOŽENJE PREDLOŽENIH RJEŠENJA**

Članom 1. mijenja se stav 3. člana 46. na način da se propisuje da se izrečena kazna zatvora koja ne prelazi godinu dana, na zahtjev osuđenog će se zamijeniti novčanom kaznom shodno odredbi člana 50. st. 2. i 3. Zakonika.

Članom 2. propisuje se da se kod instituta izvršenja novčane kazne iznos od 50 KM mijenja iznosom od 100 KM što znači da ako osuđeni ne plati novčanu kaznu niti se ona prinudno izvrši, donijeće se odluka o zamjeni novčane kazne kaznom zatvora na način da se 100 KM zamijeni jednim danom kazne zatvora.

Članom 3. propisuje se novo krivično djelo neovlašteno objavljivanje i prikazivanje tuđeg spisa, portreta i snimka. U stavu 1. propisuje se da ko objavi ili prikaže spis, portret, fotografiju, video-zapis, film ili fonogram ličnog karaktera, bez pristanka lica koje je spis sastavilo ili na koga se spis odnosi, odnosno bez pristanka lica koje je prikazano na portretu, fotografiji, video-zapisu ili filmu ili čiji je glas snimljen na fonogramu ili bez pristanka drugog lica čiji se pristanak po zakonu traži, a takvo objavljivanje ili prikazivanje je imalo ili moglo da ima štetne posljedice po lični život tog lica, kazniće se novčanom kaznom ili kaznom zatvora do dvije godine. Ako je djelo iz stava 1. ovog člana učinjeno prema članu porodice ili porodične zajednice ili prema nekom drugom licu u namjeri nanošenja štete ugledu tog lica, učinilac će se kazniti kaznom zatvora od šest mjeseci do tri godine. Ako je usljed djela teže narušeno zdravlje lica čiji je spis, portret ili snimak objavljen, učinilac će se kazniti kaznom zatvora od jedne do pet godina, a ako je to dovelo do smrtne posljedice, učinilac će se kazniti zatvorom od dvije do deset godina.

Članom 4. mijenja se krivično djelo polno uznemiravanje na način da se usklađuje sa Istanbulskom konvencijom i propisuje da ko polno uznemirava drugo lice, kazniće se novčanom kaznom ili kaznom zatvora do jedne godine. Ako je djelo učinjeno prema licu koje je u odnosu podređenosti ili zavisnosti prema učiniocu ili koje je posebno ranjivo zbog uzrasta, bolesti, invaliditeta, zavisnosti, trudnoće, teške tjelesne ili duševne smetnje, učinilac će se kazniti kaznom zatvora do dvije godine. Ako je polno uznemiravanje učinjeno korištenjem kompjuterske mreže ili nekog drugog vida komunikacije, učinilac će se kazniti kaznom zatvora od šest mjeseci do tri godine. Takođe se propisuje i da se polnim uznemiravanjem smatra svako verbalno, neverbalno ili fizičko neželjeno ponašanje polne prirode koje je usmjereno na povredu dostojanstva nekog lica u sferi polnog života, a koje izaziva strah ili stvara neprijateljsko, ponižavajuće ili uvredljivo okruženje.

Članom 5. propisuje se novo krivično djelo zloupotreba fotografije i video-zapisa polno eksplicitnog sadržaja. U stavu 1. propisuje se da ko zloupotrijebi odnos povjerenja i bez pristanka drugog lica učini dostupnim trećem licu fotografiju ili snimak polno eksplicitnog sadržaja koja je sačinjena uz pristanak tog lica za ličnu upotrebu i time povrijedi privatnost tog lica, kazniće se kaznom zatvora do dvije godine. Istom kaznom kazniće se i ko izradi novu ili preinači postojeću fotografiju ili snimak polno eksplicitnog sadržaja drugog lica i taj snimak upotrijebi kao pravi i time povrijedi privatnost drugog lica. Ako je krivično djelo učinjeno putem kompjuterskog sistema ili mreže ili na drugi način kojim je omogućeno da fotografija ili snimak postanu dostupni većem broju lica, učinilac će se kazniti kaznom zatvora od jedne do tri godine.

Članom 6. povećavaju se propisane kazne kod krivičnog djela promjena porodičnog stanja.

Članom 7. propisuje se nova glava i krivična djela protiv časti i ugleda. U tom smislu propije se novo krivično djelo uvreda na način da ko uvrijedi drugoga, kazniće se novčanom kaznom od 5.000 KM do 20.000 KM. Ako je djelo iz stava 1. ovog člana učinjeno putem štampe, radija, televizije ili drugih sredstava javnog informisanja ili na javnom skupu ili na drugi način zbog čega je uvreda postala pristupačna većem broju lica, kazniće se novčanom kaznom od 10.000 KM do 50.000 KM. Ako je učinilac bio izazvan nedostojnim ponašanjem uvrijeđenog ili je oštećeni pred sudom prihvatio njegovo izvinjenje zbog učinjenog djela, sud ga može osloboditi kazne, a ako je uvrijeđeni uvredu uzvratio, sud može oba ili samo jednog učinioca osloboditi od kazne. Takođe propisuje se i krivično djelo kleveta na način da ko o drugom iznosi ili pronosi nešto neistinito što može škoditi njegovoj časti ili ugledu, znajući da je to što iznosi ili pronosi neistina, kazniće se novčanom kaznom od 8.000 KM do 30.000 KM. Ako je djelo iz stava 1. ovoga člana učinjeno putem štampe, radija, televizije ili putem društvenih mreža, na javnom skupu ili na drugi način zbog čega je ono postalo dostupno većem broju lica, kazniće se novčanom kaznom od 15.000 KM do 80.000 KM. Ako je ono što se iznosi ili pronosi dovelo ili moglo dovesti do teških posljedica za oštećenog, učinilac će se kazniti novčanom kaznom od 20.000 KM do 100.000 KM. Kao novo krivično djelo propisuje se i iznošenje ličnih i porodičnih prilika na način da ko iznosi ili pronosi štogod iz ličnog ili porodičnog života nekog lica što može škoditi njegovoj časti ili ugledu, kazniće se novčanom kaznom od 10.000 KM do 40.000 KM. Ako je djelo iz stava 1. ovog člana učinjeno putem štampe, radija, televizije ili putem društvenih mreža ili na javnom skupu ili na drugi način, zbog čega je ono postalo dostupno većem broju lica, učinilac će se kazniti novčanom kaznom od 20.000 KM do 100.000 KM. Ako je ono što se iznosi ili pronosi dovelo ili moglo dovesti do teških posljedica za oštećenog, učinilac će se kazniti novčanom kaznom od 25.000 KM do 120.000 KM. Istinitost ili neistinitost onog što se iznosi ili pronosi iz ličnog ili porodičnog života nekog lica ne može se dokazivati, osim u slučajevima isključenja pritivpravnosti kod krivičnih djela protiv časti i ugleda. I na kraju, propisuje se i krivično djelo javno izlaganje poruzi zbog pripadnosti određenoj rasi, vjeri ili nacionalnosti na način da ko javno izloži poruzi ili preziru lice ili grupu zbog pripadnosti određenoj rasi, boji kože, vjeri, nacionalnosti ili zbog etničkog porijekla, seksualnog opredjeljenja ili rodnog identiteta, kazniće se novčanom kaznom od 20.000 KM do 100.000 KM.

Ovim zakonom, za krivična djela protiv časti i ugleda, propisuje se i isključenje protivpravnosti kod krivičnih djela protiv časti i ugleda, te se u članu 208d. propisuje da nema krivičnog djela uvrede, klevete, iznošenje ličnih i porodičnih prilika ili javno izlaganje poruzi zbog pripadnosti određenoj rasi, vjeri ili nacionalnosti ako se radi o uvredljivom izražavanju ili iznošenju nečeg neistinitog u naučnom, stručnom, književnom ili umjetničkom djelu, u vršenju dužnosti propisane zakonom, novinarskog poziva, političke ili druge javne ili društvene djelatnosti ili odbrani nekog prava, ako iz načina izražavanja ili iz drugih okolnosti proizlazi da to nije učinjeno u namjeri omalovažavanja ili ako lice dokaže istinitost svog tvrđenja ili da je imalo osnovanog razloga da povjeruje u istinitost onoga što je iznosilo ili pronosilo.

Gonjenje za krivična djela protiv časti i ugleda preduzima se po prijedlogu, a ako su učinjena prema umrlom licu, gonjenje se preduzima po prijedlogu bračnog druga ili lica koje je sa umrlim živjelo u trajnoj vanbračnoj zajednici, srodnika u pravoj liniji, usvojioca, usvojenika, brata ili sestre umrlog lica. Ovim zakonom takođe se propisuje i obaveza javnog objavljivanja presude za krivična djela protiv časti i ugleda na način da će se presuda kojom je oglašen krivim učinilac krivičnog djela protiv časti i ugleda izvršenog putem štampe, radija, televizije, kompjuterskog sistema ili mreže ili drugog sredstva javnog informisanja ili komunikacije objaviti u cijelosti ili djelimično o trošku učinioca, a sud će u presudi odrediti način njenog objavljivanja, pri čemu će, uvijek kada je to moguće, odrediti da to bude u istom sredstvu javnog informisanja ili komunikacije u kojem je krivično djelo učinjeno.

Članom 8. koriguje se odredba koja se odnosi na krivično djelo krađa električne energije, toplotne energije ili prirodnog gasa. Tako se u stavu 1. propisuje da ko suprotno važećim propisima priključi elektroenergetske objekte, uređaje ili instalacije na energetsku mrežu, troši električnu ili toplotnu energiju ili prirodni gas bez propisanih mjernih uređaja ili mimo njih ili na neki drugi način neovlašteno koristi električnu ili toplotnu energiju ili prirodni gas, da će se kazniti kaznom zatvora od šest mjeseci do tri godine i novčanom kaznom.

U članu 9. vrše se ispravke tehničke prirode.

U članu 10. mijenja se krivično djelo povreda ugleda suda na način da se propisuje da ko u postupku pred sudom izloži poruzi sud, sudiju, javnog tužioca ili advokata ili ko djelo izvrši pismenim podneskom sudu, kazniće se novčanom kaznom ili kaznom zatvora do jedne godine. Ako je djelo učinjeno na posebno neprimjeren način ili je uvredljivo izražavanje takvog značaja da je dovelo ili je moglo dovesti do težih štetnih posljedica za oštećenog, učinilac će se kazniti novčanom kaznom ili kaznom zatvora do dvije godine.

Članom 11. propisuje se stupanje na snagu zakona.

**VI PROCJENA UTICAJA ZAKONA, DRUGIH PROPISA I OPŠTIH AKATA NA UVOĐENJE NOVIH, IZMJENU ILI UKIDANJE POSTOJEĆIH FORMALNOSTI KOJE OPTEREĆUJU PRIVREDNO POSLOVANJE**

Prema Mišljenju Ministarstva privrede i preduzetništva broj: 18.06-020-667/23 od 1. marta 2023. godine, uvidom u Nacrt zakona o izmjenama i dopunama Krivičnog zakonika Republike Srpske i Obrazac 1. procjene uticaja zakona, Uvidom u Nacrt zakona o izmjenama i dopunama Krivičnog zakonika Republike Srpske i Obrazac 1. procjene uticaja zakona, Ministarstvo privrede i preduzetništva konstatuje da je obrađivač sproveo sljedeće metodološke korake procjene uticaja propisa:

Nacrt nije planiran Planom rada Ministarstva pravde za 2023. godinu. U vezi s problemom koji se želi riješiti, utvrđena je potreba usklađivanja s Konvencijom Savjeta Evrope o sprečavanju i borbi protiv nasilja u porodici i rodno zasnovanog nasilja (Istanbulska konvencija), s ciljem bolje podrške i veće zaštite žrtava seksualnog nasilja i uznemiravanja i unapređenja preventivnih efekata krivičnog zakonodavstva u ovoj oblasti. U tom smislu, izmijenjene su odredbe o krivičnom djelu polno uznemiravanje i propisano je novo krivično djelo zloupotreba fotografije i video-zapisa polno eksplicitnog sadržaja. Ukazala se potreba da se propiše i novo krivično djelo neovlašteno objavljivanje i prikazivanje tuđeg spisa, portreta i snimka. Isto tako, u postojećem zakonskom rješenju nije utvrđena klasifikacija krivičnih djela protiv časti i ugleda, dok je u praksi prepoznat problem česte zloupotrebe ove pravne praznine i neodvraćajućih sankcija za ovu negativnu društvenu pojavu, što za posljedicu ima narušavanje ugleda, ljudskog dostojanstva, te ličnog i porodičnog života. Osim toga, u tumačenju i primjeni odredaba o krivičnom djelu krađa energije pojavile su se nedorečenosti, zbog čega se donose naredbe o nesprovođenju istrage ili naredbe o obustavi istrage ili sudovi donose oslobađajuće presude u vezi sa ovim krivičnim djelom.

Cilj koji se želi postići donošenjem zakona je unapređenje krivično-pravne zaštite građana. Kod utvrđivanja opcija za postizanje ciljeva i njihove analize, utvrđeno je da se cilj može postići jedino regulatornom mjerom, jer se radi o krivično-pravnoj oblasti. U vezi sa uticajem na javne budžete, utvrđeno je da se može očekivati pozitivan uticaj na republički budžet, usljed naplate novčanih kazni za novopropisana krivična djela protiv časti i ugleda. Dalje je utvrđeno da će se zakon primjenjivati u okviru postojećih kapaciteta nadležnih institucija, te da za primjenu nisu potrebna dodatna sredstva. U vezi sa uticajem na poslovanje, utvrđeno je da Nacrt ne utiče na poslovanje. Osim toga, Nacrtom nisu propisane formalnosti za građane i poslovni sektor u Republici Srpskoj. U vezi sa socijalnim uticajem, utvrđeno je da se Nacrtom propisuju nova krivična djela neovlašteno objavljivanje i prikazivanje tuđeg spisa, portreta i snimka i zloupotreba fotografije i video-zapisa polno eksplicitnog sadržaja i mijenja krivično djelo polno uznemiravanje. Na taj način, Nacrtom se u značajnoj mjeri unapređuje zaštita ranjivih grupa u oblasti sprečavanja polnog uznemiravanja i neovlaštenog snimanja i distribucije privatnih fotografija i snimaka. Osim toga, Nacrtom se povećavaju kazne zatvora za krivično djelo promjena porodičnog stanja, s obzirom na to da je zaštita djece od najvećeg interesa za društvo, a da ovo krivično djelo ima dalekosežne posljedice po dijete. Takođe, uvođenjem krivičnih djela protiv časti i ugleda i novčanih kazni štiti se ljudsko dostojanstvo, privatnost, integritet i lični i porodični život. U vezi sa uticajem na životnu sredinu, utvrđeno je da Nacrt ne utiče na životnu sredinu. U pogledu ostalih metodoloških koraka procjene uticaja propisa, utvrđeno je da su obavljene konsultacije s relevantnim institucijama. Inicijativu za izmjenu zakona uputili su Republičko javno tužilaštvo i fondacija „Udružene žene“ Banja Luka.

Kada je u pitanju sprovođenje propisa, utvrđeno je da je za primjenu zakona odgovorno Ministarstvo pravde. Jedan od ključnih pokazatelja za praćenje i vrednovanje efekata primjene zakona će biti broj i kvalitet pravosnažnih presuda za krivična djela regulisana ovim zakonom. Ministarstvo privrede i preduzetništva utvrdilo je da je obrađivač, prilikom sprovođenja procjene uticaja propisa, postupio u skladu sa Odlukom o procjeni uticaja propisa.

**VI UČEŠĆE JAVNOSTI I KONSULTACIJE U IZRADI ZAKONA**

U skladu sa članom 36. stav 1. tačka 9) Poslovnika o radu Vlade Republike Srpske („Službeni glasnik Republike Srpske“, broj 123/18) i Smjernicama za konsultacije u izradi propisa i drugih opštih akata („Službeni glasnik Republike Srpske“, broj 86/22) obrađivač Nacrta utvrdio je da je ovaj zakon od interesa za javnost. Zakon je objavljen na internet stranici (www.vladars.net), sa rokom od sedam dana radi dostavljanja primjedaba i sugestija. Na predloženi tekst nije bilo primjedaba i sugestija.

**VII FINANSIJSKA SREDSTVA I EKONOMSKA OPRAVDANOST DONOŠENJA ZAKONA**

Za sprovođenje ovog zakona nisu potrebna dodatna finansijska sredstva.

**PRILOG**

**ZAKON O IZMJENAMA I DOPUNAMA KRIVIČNOG ZAKONIKA REPUBLIKE SRPSKE**

(Tekst predložene izmjene i dopuna ugrađen u tekst Zakona)

##### **Kazna zatvoraČlan 46.**

(1) Kazna zatvora ne može biti kraća od tri mjeseca, ni duža od dvadeset godina.

(2) Kazna zatvora izriče se na pune godine i mjesece, a do šest mjeseci i na pune dane.

(3) Kaznu zatvora do šest mjeseci sud može izreći samo ako posebne okolnosti djela i učinioca pokazuju da se novčanom kaznom ne može postići svrha kažnjavanja ili da se novčana kazna neće moći izvršiti.

(4) Odredba iz stava 3. ovog člana ne odnosi se na kaznu zatvora kao zamjenu za neplaćenu novčanu kaznu (član 50. st. 2. i 3) ili za opozvanu uslovnu osudu (član 64).

(5) Kazna zatvora u trajanju do jedne godine može se izuzetno izvršiti i u prostorima u kojima osuđeni stanuje (kućni zatvor). Ovakav način izvršenja kazne zatvora sud može odrediti učiniocu koji je star ili iznemogao, teško bolestan, invalidno lice, trudna žena, samohrani roditelj maloljetne djece, ako se može očekivati da će se i na taj način postići svrha kažnjavanja i ako je učinilac sa tim saglasan.

(6) Osuđeni kojem je određeno izvršenje kazne zatvora u skladu sa stavom 5. ovog člana ne smije napuštati prostore u kojima stanuje, osim u slučajevima propisanim zakonom koji uređuje izvršenje krivičnih sankcija.

(7) Ako ne postoje uslovi da se elektronskim ili telekomunikacionim sredstvima kontroliše izvršavanje kućnog zatvora, sud može odrediti preduzimanje mjera kontrole i nadzora od strane policije u mjestu u kojem se nalazi mjesto stanovanja osuđenog, uz obavezu da se redovno izvještava o vršenju kontrole i nadzora. Ako osuđeni prekrši zabranu napuštanja prostora stanovanja, sud može odrediti da ostatak kazne zatvora izdrži u ustanovi za izvršenje kazne zatvora.

(8) Osuđenom za krivično djelo protiv braka i porodice koji živi sa oštećenim u istom porodičnom domaćinstvu ne može se odrediti izvršenje kazne zatvora na način propisan u stavu 5. ovog člana.

##### **Izuzetnost kratkotrajne kazne zatvora**Član 46a.

(1) Kaznu zatvora do šest mjeseci sud može izreći samo ako posebne okolnosti djela i učinioca pokazuju da se novčanom kaznom ne može postići svrha kažnjavanja ili da se novčana kazna neće moći izvršiti.

(2) Odredba stava 1. ovog člana ne odnosi se na kaznu zatvora kao zamjenu za neplaćenu novčanu kaznu (član 50. st. 2. i 3), opozvanu uslovnu osudu (čl. 64, 65. i 66), neizvršeni rad u javnom interesu (član 70. stav 7) i kaznu oduzimanje vozačke dozvole (član 51. stav 5).

(3) Izrečena kazna zatvora koja ne prelazi jednu godinu dana, na zahtjev osuđenog **će se** zamijeniti novčanom kaznom, shodno odredbi člana 50. st. 2. i 3. ovog zakonika.

##### **Izvršenje novčane kazne**Član 50.

(1) U presudi se određuje rok plaćanja novčane kazne koji ne može biti kraći od petnaest dana, niti duži od tri mjeseca. U opravdanim slučajevima sud može dozvoliti da osuđeni novčanu kaznu plati u ratama, s tim da rok isplate ne može biti duži od jedne godine.

(2) Ako osuđeni ne plati novčanu kaznu u cijelosti ili djelimično u određenom roku, sud će narediti njeno prinudno izvršenje u postupku koji je propisan zakonom. Ako novčana kazna putem prinudnog izvršenja ne bude naplaćena u roku od jedne godine, sud će donijeti odluku o zamjeni novčane kazne kaznom zatvora, na način da se **100** KM, odnosno svaki započeti dnevni iznos novčane kazne zamijeni jednim danom kazne zatvora, s tim da kazna zatvora u tom slučaju ne može biti duža od dvije godine.

(3) Ako osuđeni isplati samo dio novčane kazne, ostatak se srazmjerno pretvara u kaznu zatvora, a ako osuđeni isplati i ostatak novčane kazne, izvršenje kazne zatvora se obustavlja.

(4) Ako osuđeni nema stalno prebivalište ili boravište u Bosni i Hercegovini, novčana kazna se naplaćuje bez odlaganja. Ako se ne obezbijedi naplata novčane kazne na taj način, sud će je bez odlaganja zamijeniti kaznom zatvora.

 **Neovlašteno objavljivanje i prikazivanje tuđeg spisa, portreta i snimka**

**Član 156a.**

**(1) Ko objavi ili prikaže spis, portret, fotografiju, video-zapis, film ili fonogram ličnog karaktera, bez pristanka lica koje je spis sastavilo ili na koga se spis odnosi, odnosno bez pristanka lica koje je prikazano na portretu, fotografiji, video-zapisu ili filmu ili čiji je glas snimljen na fonogramu ili bez pristanka drugog lica čiji se pristanak po zakonu traži, a takvo objavljivanje ili prikazivanje je imalo ili moglo da ima štetne posljedice po lični život tog lica, kazniće se novčanom kaznom ili kaznom zatvora do dvije godine.**

**(2) Ako je djelo iz stava 1. ovog člana učinjeno prema članu porodice ili porodične zajednice ili prema nekom drugom licu u namjeri nanošenja štete ugledu tog lica, učinilac će se kazniti kaznom zatvora od šest mjeseci do tri godine.**

**(3) Ako je usljed djela iz st. 1. ili 2. ovog člana teže narušeno zdravlje lica čiji je spis, portret ili snimak objavljen, učinilac će se kazniti kaznom zatvora od jedne do pet godina, a ako je to dovelo do smrtne posljedice, učinilac će se kazniti zatvorom od dvije do deset godina.**

Član 170.

Polno uznemiravanje

**(1) Ko polno uznemirava drugo lice, kazniće se novčanom kaznom ili kaznom zatvora do jedne godine.**

**(2) Ako je djelo iz stava 1. ovog člana učinjeno prema licu koje je u odnosu podređenosti ili zavisnosti prema učiniocu ili koje je posebno ranjivo zbog uzrasta, bolesti, invaliditeta, zavisnosti, trudnoće, teške tjelesne ili duševne smetnje, učinilac će se kazniti kaznom zatvora do dvije godine.**

**(3) Ako je polno uznemiravanje učinjeno korištenjem kompjuterske mreže ili nekog drugog vida komunikacije, učinilac će se kazniti kaznom zatvora od šest mjeseci do tri godine.**

**(4) Polno uznemiravanje je svako verbalno, neverbalno ili fizičko neželjeno ponašanje polne prirode koje je usmjereno na povredu dostojanstva nekog lica u sferi polnog života, a koje izaziva strah ili stvara neprijateljsko, ponižavajuće ili uvredljivo okruženje.**

**Zloupotreba fotografije i video-zapisa polno eksplicitnog sadržaja**

**Član 170a.**

**(1) Ko zloupotrijebi odnos povjerenja i bez pristanka drugog lica učini dostupnim trećem licu fotografiju ili snimak polno eksplicitnog sadržaja koja je sačinjena uz pristanak tog lica za ličnu upotrebu i time povrijedi privatnost tog lica, kazniće se kaznom zatvora do dvije godine.**

**(2) Kaznom iz stava 1. ovog člana kazniće se i ko izradi novu ili preinači postojeću fotografiju ili snimak polno eksplicitnog sadržaja drugog lica i taj snimak upotrijebi kao pravi i time povrijedi privatnost drugog lica.**

**(3) Ako je krivično djelo iz st. 1. i 2. ovog člana učinjeno putem kompjuterskog sistema ili mreže ili na drugi način kojim je omogućeno da fotografija ili snimak postanu dostupni većem broju lica, učinilac će se kazniti kaznom zatvora od jedne do tri godine.**

**(4) Fotografije i snimci ili sredstva kojima je izvršeno krivično djelo iz ovog člana, oduzeće se.**

##### **Promjena porodičnog stanja**Član 186.

(1) Ko podmetanjem, zamjenom ili na drugi način promijeni porodično stanje djeteta, **kazniće se kaznom zatvora od jedne do pet godina**.

(2) Ko djelo iz stava 1. ovog člana izvrši iz koristoljublja, zloupotrebom položaja ili u sastavu grupe ili organizovane kriminalne grupe, kazniće se kaznom zatvora **od dvije do deset godina**.

(3) Ko zamjenom ili na drugi način nehatno promijeni porodično stanje djeteta, kazniće se kaznom zatvora do jedne godine.

**GLAVA XVIIa**

**KRIVIČNA DJELA PROTIV ČASTI I UGLEDA**

**Uvreda**

**Član 208a.**

**(1) Ko uvrijedi drugoga, kazniće se novčanom kaznom od 5.000 KM do 20.000 KM.**

**(2) Ako je djelo iz stava 1. ovog člana učinjeno putem štampe, radija, televizije ili drugih sredstava javnog informisanja ili na javnom skupu ili na drugi način, zbog čega je uvreda postala pristupačna većem broju lica, kazniće se novčanom kaznom od 10.000 KM do 50.000 KM.**

 **(3) Ako je učinilac bio izazvan nedostojnim ponašanjem uvrijeđenog ili je oštećeni pred sudom prihvatio njegovo izvinjenje zbog učinjenog djela, sud ga može osloboditi kazne.**

**(4) Ako je uvrijeđeni uvredu uzvratio, sud može oba ili samo jednog učinioca osloboditi od kazne.**

**Kleveta**

**Član 208b.**

**(1) Ko o drugom iznosi ili pronosi nešto neistinito što može škoditi njegovoj časti ili ugledu, znajući da je to što iznosi ili pronosi neistina, kazniće se novčanom kaznom od 8.000 KM do 30.000 KM.**

**(2) Ako je djelo iz stava 1. ovoga člana učinjeno putem štampe, radija, televizije ili putem društvenih mreža, na javnom skupu ili na drugi način, zbog čega je ono postalo dostupno većem broju lica, kazniće se novčanom kaznom od 15.000 KM do 80.000 KM.**

**(3) Ako je ono što se iznosi ili pronosi dovelo ili moglo dovesti do teških posljedica za oštećenog, učinilac će se kazniti novčanom kaznom od 20.000 KM do 100.000 KM.**

**Iznošenje ličnih i porodičnih prilika**

**Član 208v.**

**(1) Ko iznosi ili pronosi štogod iz ličnog ili porodičnog života nekog lica što može škoditi njegovoj časti ili ugledu, kazniće se novčanom kaznom od 10.000 KM do 40.000 KM.**

**(2) Ako je djelo iz stava 1. ovog člana učinjeno putem štampe, radija, televizije ili putem društvenih mreža ili na javnom skupu ili na drugi način, zbog čega je ono postalo dostupno većem broju lica, učinilac će se kazniti novčanom kaznom od 20.000 KM do 100.000 KM.**

 **(3) Ako je ono što se iznosi ili pronosi dovelo ili moglo dovesti do teških posljedica za oštećenog, učinilac će se kazniti novčanom kaznom od 25.000 KM do 120.000 KM.**

**(4) Istinitost ili neistinitost onog što se iznosi ili pronosi iz ličnog ili porodičnog života nekog lica ne može se dokazivati, osim u slučajevima iz člana 208d. ovog zakonika.**

**Javno izlaganje poruzi zbog pripadnosti određenoj rasi, vjeri ili nacionalnosti**

**Član 208g.**

**Ko javno izloži poruzi ili preziru lice ili grupu zbog pripadnosti određenoj rasi, boji kože, vjeri, nacionalnosti ili zbog etničkog porijekla, seksualnog opredjeljenja ili rodnog identiteta, kazniće se novčanom kaznom od 20.000 KM do 100.000 KM.**

**Isključenje protivpravnosti kod krivičnih djela protiv časti i ugleda**

**Član 208d.**

**Nema krivičnog djela iz čl. 208a. do 208v. ovog zakonika ako se radi o uvredljivom izražavanju ili iznošenju nečeg neistinitog u naučnom, stručnom, književnom ili umjetničkom djelu, u vršenju dužnosti propisane zakonom, novinarskog poziva, političke ili druge javne ili društvene djelatnosti ili odbrani nekog prava, ako iz načina izražavanja ili iz drugih okolnosti proizlazi da to nije učinjeno u namjeri omalovažavanja, ili ako lice dokaže istinitost svog tvrđenja, ili da je imalo osnovanog razloga da povjeruje u istinitost onoga što je iznosilo ili pronosilo.**

**Gonjenje za krivična djela protiv časti i ugleda**

**Član 208đ.**

**(1) Gonjenje za djela iz čl. 208a. do 208v. ovog zakonika preduzima se po prijedlogu.**

 **(2) Ako su djela iz čl. 208a. do 208v. ovog zakonika učinjena prema umrlom licu, gonjenje se preduzima po prijedlogu bračnog druga ili lica koje je sa umrlim živjelo u trajnoj vanbračnoj zajednici, srodnika u pravoj liniji, usvojioca, usvojenika, brata ili sestre umrlog lica.**

Javno objavljivanje presude za krivična djela protiv časti i ugleda

Član 208e.

**(1) Presuda kojom je oglašen krivim učinilac krivičnog djela protiv časti i ugleda izvršenog putem štampe, radija, televizije, kompjuterskog sistema ili mreže ili drugog sredstva javnog informisanja ili komunikacije objaviće se u cijelosti ili djelimično o trošku učinioca.**

**(2) Sud će u presudi odrediti način njenog objavljivanja, pri čemu će, uvijek kada je to moguće, odrediti da to bude u istom sredstvu javnog informisanja ili komunikacije u kojem je krivično djelo učinjeno.**

**Krađa električne energije ili toplotne energije ili prirodnog gasa**

Član 225.

**(1) Ko suprotno važećim propisima priključi elektroenergetske objekte, uređaje ili instalacije na energetsku mrežu, troši električnu ili toplotnu energiju ili prirodni gas bez propisanih mjernih uređaja ili mimo njih ili na neki drugi način neovlašteno koristi električnu ili toplotnu energiju ili prirodni gas, kazniće se kaznom zatvora od šest mjeseci do tri godine i novčanom kaznom.**

(2) Ako je učinilac djela iz stava 1. ovog člana krajnji kupac, kazniće se kaznom zatvora od jedne do pet godina i novčanom kaznom.

(3) Krajnji kupac koji ne prijavi krivično djelo iz stava 1. ovog člana, kazniće se kaznom zatvora do dvije godine i novčanom kaznom.

(4) Ako vrijednost ukradene električne energije, toplotne energije ili prirodnog gasa prelazi iznos od 10.000 KM, učinilac će se kazniti kaznom zatvora od šest mjeseci do pet godina i novčanom kaznom, a ako prelazi 50.000 KM, kaznom zatvora od dvije do osam godina i novčanom kaznom.

(5) Pokušaj djela iz stava 1. ovog člana je kažnjiv.

(6) Ako je izvršilac krivičnog djela iz st. 1. ili 2. ovog člana pravno lice, kazniće se novčanom kaznom od 20.000 KM do 200.000 KM, a odgovorno lice kaznom zatvora do tri godine i novčanom kaznom.

##### **Protivzakonito prisvajanje stvari prilikom vršenja pretresanja**

##### **ili sprovođenja izvršenja**Član 330.

(1) Službeno lice koje prilikom pretresanja stana, prostorija ili lica, ili prilikom sprovođenja izvršenja u sudskom ili upravnom postupku oduzme pokretnu stvar **u namjeri da je protivpravno prisvoji**, kazniće se kaznom zatvora od šest mjeseci do pet godina.

(2) Ako je djelom iz stava 1. oduzeta stvar velike vrijednosti, učinilac će se kazniti kaznom zatvora od jedne do osam godina.

##### **Povreda ugleda suda**Član 340.

**(1) Ko u postupku pred sudom izloži poruzi sud, sudiju, javnog tužioca ili advokata ili ko djelo izvrši pismenim podneskom sudu, kazniće se novčanom kaznom ili kaznom zatvora do jedne godine.**

**(2) Ako je djelo iz stava 1. ovog člana učinjeno na posebno neprimjeren način ili je uvredljivo izražavanje takvog značaja da je dovelo ili je moglo dovesti do težih štetnih posljedica za oštećenog, učinilac će se kazniti novčanom kaznom ili kaznom zatvora do dvije godine.**

1. *Charter of Fundamental Rights of the European Union.* [↑](#footnote-ref-1)
2. *Convention for the Protection of Human Rights and Fundamental Freedoms.* [↑](#footnote-ref-2)
3. *Universal Declaration of Human Rights.* [↑](#footnote-ref-3)
4. *Convention on Preventing and Combating Domestic Violence and Gender-based Violence.* [↑](#footnote-ref-4)
5. *International Covenant on Civil and Political Rights.* [↑](#footnote-ref-5)